Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 321/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„LIPTOVSKÉ DROBY“

EU št.: PGI-SK-02370 – 31. 10. 2017

ZOP ( ) ZGO (X)

1. Ime

„Liptovské droby“

2. Država članica ali tretja država

Slovaška

3. Opis kmetijskega proizvoda ali živila

3.1. Vrsta proizvoda

Skupina 1.8 Ostali proizvodi iz Priloge I k Pogodbi (začimbe itn.)

3.2. Opis proizvoda, za katerega se uporablja ime iz točke 1

„Liptovské droby“ je edinstvena vrsta klobase, izdelana po tradicionalnih metodah. Posebna značilnost proizvoda je krompirjev nadev z ocvirki in začimbami, polnjen v naravno svinjsko ali goveje črevo. „Liptovské droby“ je pokvarljiv proizvod.

Proizvod ima krožni prečni prerez in obliko ukrivljenega valja. Njegov premer znaša 30–50 mm, v dolžino meri 100–250 mm, tehta pa 100–300 g. Ko proizvod s polnjenjem doseže želeno dolžino, se spne z leseno špilo. Črevo se tesno prilega nadevu, ki je pripravljen iz naribanega krompirja, zmletih ocvirkov, čebule in začimb ter ima rahlo teksturo. Kilogram proizvoda vsebuje krompir (75–85 %), ocvirke (8–10 %), svinjsko mast (5 %) in sol (največ 1,7 %).

Proizvod ima mehko konsistenco. Njegova površina je gladka, zmerno vlažna in čista. Površina je svetlo siva, rezine pa so sivkasto rumene. Proizvod ima vonj in okus po krompirju in začimbah.

„Liptovské droby“ se prodaja kuhan. Tik pred zaužitjem se toplotno obdela v pečici.

3.3. Krma (samo za proizvode živalskega izvora) in surovine (samo za predelane proizvode)

Surovine in sestavine:

— krompir,

— svinjska hrbtna slanina (sveža ali zamrznjena),

— svinjska mast,

— čebula,

— majaron,

— poper,

— sol,

— česen,

— svinjsko ali goveje črevo,

— zdrob.

3.4. Posebne faze proizvodnje, ki jih je treba izvajati na opredeljenem geografskem območju

Celoten proizvodni postopek poteka izključno na opredeljenem geografskem območju in vključuje naslednje faze:

— čreva se namočijo in operejo 24 ur pred uporabo,

— neolupljen krompir se opere,

— krompir se olupi, očisti in opere,

— rezine čebule se pražijo na svinjski masti,

— krompir se na drobno nariba,

— svinjska hrbtna slanina se naseklja in popraži, da se dobijo ocvirki,

— ocvirki, pražena čebula in česen se na drobno zmeljejo,

— dodajo se začimbe,

— dobro se premeša,

— doda se zdrob in se vmeša,

— čreva se nadevajo,

— čreva se spnejo,

— počasno vretje – „Liptovské droby“ se položi v vodo pri temperaturi približno 90 °C. Ob stalnem mešanju voda počasi vre, dokler se „Liptovské droby“ ne dvigne na površje. Nato se proizvod vzame iz vode,

— proizvod „Liptovské droby“ se shrani na hladnem.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Regija Liptov leži na severu Slovaške, v severovzhodnem delu samoupravne regije Žilina v dolini Liptovská, ki jo na vzhodu obdajajo Visoke Tatre, na jugu Zahodne Tatre in pogorje Choč, na zahodu pa Velika Fatra. V geografskem smislu je območje Liptov strnjeno, obsega pa okrožji Liptovský Mikuláš in Ružomberok.

5. Povezava z geografskim območjem

Talne in podnebne razmere v regiji ter njena tradicija in zgodovina so podlaga za zahtevek za registracijo geografskega imena „Liptovské droby“, ki so ga navdihnili znanje in izkušnje lokalnih proizvajalcev ter sloves proizvoda.

Dolina Liptovská je ena od najvišje ležečih dolin na Slovaškem. Njeno dno sestavljajo terciarne kamnine, paleogenski srednjekarpatski sedimenti ter novejše naplavine muljev ob reki Váh, ki jih večinoma sestavljajo gramozi in peski. Tla v regiji Liptov so srednje težka, podnebje pa je hladnejše. Te razmere niso ugodne za pridelavo žit, pač pa so primerne za pridelavo krompirja. Krompir so začeli v regiji Liptov pridelovati okrog leta 1750. Zaradi katastrofalno slabe letine v obdobju 1771–1773 je pridelava krompirja postala še bolj razširjena. V začetku 19. stoletja se je močno povečala v severnih delih Slovaške.

Krompir je tako postal ena od glavnih sestavin v prehrani prebivalstva in si prislužil vzdevek „naš drugi kruh“. Opredeljeno geografsko območje Liptov je bilo od nekdaj pomembno območje pridelave krompirja na Slovaškem, hkrati pa je bilo glede na živinorejo, zlasti prašičerejo, samozadostno. Iz gospodarskih razlogov je bilo za prebivalce regije Liptov pomembno, da so drobovino kar najbolje izkoristili.

Pri prehrani so se prebivalci regije Liptov nekdaj zanašali na domače vire in eden od njih je bil krompir. Krompir so jedli kot samostojno glavno jed ali z različnimi prilogami.

Poleg krompirjevega pireja, krompirjevih cmokov in kolačkov iz krompirjevega testa je postal priljubljena specialiteta tudi „Liptovské droby“. Pripravljen je bil iz naribanega surovega krompirja, ki ga v regiji Liptov zaradi sestave tal, podnebnih razmer in enostavnega gojenja ni bilo težko pridelati.

Naravne, talne in podnebne razmere, ki so ugodne za pridelavo krompirja, so skupaj z živinorejo oblikovale splošno podobo in značaj regije. Lokalno prebivalstvo se je poleg dela na kmetiji ukvarjalo s predelavo in prodajo surovin.

Najstarejšo pisno omembo proizvoda – ki ponazarja njegovo zgodovino in tradicijo – je mogoče najti v knjigi z naslovom „Slovenská ľudová kuchárka pre každý stôl“ (Slovaške narodne jedi za na vsako mizo) iz leta 1944, ki jo je uredila Žela Inovecká in je bila večkrat ponatisnjena.

V knjigi z naslovom „Kuchyňa starých materí z Liptova“ (Domače jedi liptovskih babic), katere avtorica je znana etnografka Iveta Zuskinová in ki jo je leta 2013 izdalo Spoločnosť priateľov múzea liptovskej dediny (Društvo prijateljev muzeja liptovske vasi) s sedežem v mestu Liptovský Hrádok, je mogoče prebrati: „V regiji Liptov je bil ‚droby‘ priljubljena in značilna jed, ki so jo pripravljali predvsem jeseni, ko so klali ovce in je bilo črev in masti v izobilju. Takrat so tudi kopali nov krompir ...“.

V poglavju z naslovom „Čo sa varievalo a jedávalo“ (Tradicionalna kuhinja in tradicionalne jedi) v še eni knjigi avtorice Zuskinove z naslovom „Liptov v ľudovej kultúre“ (Liptov v ljudskem kulturnem izročilu), ki jo je navedeno društvo izdalo leta 2014, je navedeno: „Nariban surov krompir se je uporabljal za pripravo nadeva za proizvod ‚Liptovské droby‘ in za zgoščevanje nekaterih kuhanih jedi; kuhali so tudi cmoke.“ V poglavju iste knjige z naslovom „Tradičné jedlá“ (Tradicionalne jedi) Zuskinová pojasnjuje: „Beseda ‚droby‘ pomeni krompirjeve ‚klobase‘“.

Ime proizvoda „Liptovské droby“ izhaja iz imena regije Liptov, ki je zgodovinsko povezana s pridelavo in predelavo krompirja, glavne sestavine proizvoda. Drugi del imena sestavlja beseda „droby“, ki se v lokalnem narečju uporablja za užitno drobovino, vključno s črevom. Edinstven krompirjev nadev v svinjskem ali govejem črevu („droby“ = drobovina) je v lokalnem narečju poznan kot „Liptovské droby“. To ime se na tem območju stalno uporablja že od prve polovice 19. stoletja.

Krompir kot zamenjava za mesno sestavino je posebna značilnost proizvoda „Liptovské droby“. In čeprav oblika proizvoda spominja na klobaso, je glavna sestavina nadeva krompir, ki predstavlja 75–85 % teže proizvoda. Krompirjev nadev se pripravi tako, da se naribanemu surovemu krompirju postopno dodajajo vse sestavine; zdrob se doda kot vezivno sredstvo. Količina dodanega zdroba je odvisna od vodenosti krompirja; pravo količino lahko ocenijo samo izkušeni izdelovalci, saj proizvod ne sme izgubiti značilne arome krompirja. Podobno so potrebne izkušnje za oceno časa kuhanja, da črevo ne poči in nadev ne izteče, in ohlajanje proizvoda po kuhanju. „Liptovské droby“ se proizvaja samo na opredeljenem območju. Postopka njegove priprave ni mogoče primerjati z ničemer drugim, saj na trgu ni nobenega drugega proizvoda, za katerega bi se uporabljala oznaka „droby“ ali geografsko ime v povezavi z izrazom „droby“. Tako je edini dopusten sklep, da je „Liptovské droby“ poseben in edinstven proizvod.

Ker so v preteklosti živino redili predvsem za prodajo ali proizvodnjo mesnin, zlasti klobas, je revnejši del prebivalstva želel pripraviti jedi, ki so jim bile po videzu podobne. Meso v klobasah je zamenjal krompir – nadev, ki so si ga lažje privoščili. Podobno kot klobase je bil tudi novi proizvod začinjen s čebulo, česnom, črnim poprom, majaronom in soljo. Vonj in okus po mesu sta zamenjala svinjska hrbtna mesnina in mast. S tem nadevom se je nato napolnilo črevo, ki se je spelo z leseno špilo.

Najpogosteje se uporablja krompir z opredeljenega območja. Vendar se lahko proizvod pripravi tudi iz sestavin z drugih območij, če surovin zmanjka, zlasti poleti. Med poletno turistično sezono se povpraševanje po regionalnih specialitetah poveča. Uživanje lokalno pripravljenega proizvoda „Liptovské droby“, včasih skupaj z drugimi regionalnimi specialitetami na osnovi mesa, je za obiskovalce kulinarično doživetje in pomemben dejavnik regionalnega razvoja.

Poreklo krompirja kot ene od sestavin ne vpliva na značilnosti proizvoda. Te namreč temeljijo na načinu priprave in uporabi krompirjevega nadeva namesto mesa. Ker so v regiji Liptov nekoč največ pridelovali krompir in so krompirjevi proizvodi tesno povezani z regijo, je krompirjev nadev postal posebna značilnost proizvoda „Liptovské droby“.

Kot sestavina se največ uporablja lokalno pridelan krompir: „Uporabljajo se samo lokalne sestavine in metode priprave, ki so jih poznali nekoč“ http://www.teraz.sk/import/agro-zaujem-o-tradicne-liptovske-dr/220506-clanok.html. Le izjemoma (na primer ob slabi letini) se lahko uporabi krompir z drugega geografskega območja.

Povezava med proizvodom in opredeljenim geografskim območjem se kaže v iznajdljivosti prebivalcev, saj je tem iz krompirja, ki ga je bilo na območju na voljo v obilju, uspelo pripraviti nadeve z uravnoteženo mešanico vseh sestavin in začimb (na drobno nariban krompir, zmleti ocvirki s praženo čebulo in zelišči, kot je majaron), da so tako nadomestili sestavine, ki so se uporabljale za mesne nadeve klobas.

Spretnosti pri pripravi proizvoda „Liptovské droby“ so prebivalci razvili na podlagi znanja in izkušenj, ki so se prenašali iz roda v rod in se odražajo v kakovosti končnega proizvoda. Proizvod „Liptovské droby“ se od drugih proizvodov razlikuje po edinstvenem krompirjevem nadevu.

Zapletene korake v postopku priprave (kot sta priprava krompirjevega nadeva ali polnjenje čreva) lahko obvladajo samo izkušeni. Za pravilno izvedbo nalog – kot so ribanje surovega krompirja, zagotovitev ustrezne konsistence nadeva, pravilno razmerje med krompirjem in zdrobom (kar je odvisno od vodenosti krompirja) in ocena s tem povezanega časa kuhanja in poznejšega ohlajanja proizvoda – so nepogrešljive spretnosti in izkušnje, pridobljene skozi zgodovinski razvoj.

Povezava med proizvodom „Liptovské droby“ in opredeljenim geografskim območjem se odraža tudi v informacijah, ki jih zagotavljajo potovalne agencije. Na spletnem mestu https://www.exclusive-travel.cz/slovenska-republika/informace je v zavihku GASTRONOMIJA navedeno: „Čeprav ima vsaka regija svoje specialitete, so krompirjevi cmoki z ovčjim sirom, potreseni s praženo čebulo in včasih preliti s kislo smetano, priljubljeni povsod po državi. Med drugimi tradicionalnimi specialitetami so bramborové šišky (krompirjevi svaljki), ‚Liptovské droby‘ …“.

„Liptovské droby“ je bil dolgo časa najljubša poslastica prebivalcev regije Liptov ob najrazličnejših posebnih priložnostih, kot so sejmi in praznovanja. Tudi danes ta specialiteta ostaja enako priljubljena. V mestu Liptovský Mikuláš vsako leto priredijo festival Švábkafest (v regiji Liptov je „švábka“ pogovorni izraz za „krompir“). Festival Švábkafest v regiji Liptov poteka že več let, z njim pa želijo ohranjati tradicijo ne le pridelave krompirja, ampak tudi vseh jedi na osnovi krompirja, med katerimi je „Liptovské droby“.

Domače in tuje obiskovalce privabljata visoka kakovost in sloves tradicionalnih regionalnih proizvodov (kot je „Liptovské droby“), o katerih se širi glas ne le od ust do ust, ampak tudi po spletu ter prek drugih slovaških in tujih medijev. Videoposnetek s festivala Švábkafest (predstavitev proizvoda „droby“ se začne pri 1. minuti):

https://www.visitliptov.sk/2017/09/14/fest-zemiakov-na-liptove/.

Proizvod se v restavracijah oglašuje kot „tradicionalna slovaška specialiteta“ ali „tradicionalna specialiteta regije Liptov“ in streže na poročnih zabavah – kar je dokaz njegove kakovosti in odličnega slovesa.

Da je „Liptovské droby“ iskana specialiteta, neločljivo povezana z regijo, je ponazorjeno tudi v knjigi z naslovom „Kuchyňa, zvyky a tradície našich predkov“ (Jedi, običaji in tradicija naših prednikov), ki jo je izdala Krajská organizácia cestovného ruchu ŽILINSKÝ TURISTICKÝ KRAJ (turistična organizacija turistične regije Žilina): „Jedi na osnovi začinjenega krompirjevega nadeva (kot so cmoki in kolački iz kvašenega testa) so v regiji Liptov še vedno priljubljene. Prav tako ne smemo pozabiti na ‚Liptovské droby‘ – najljubšo jed lokalnih prebivalcev in tudi širše“.

http://www.zilinskazupa.sk/files/on-line-kniznica/kocr/kuchyna-zvyky-3.pdf

Dober sloves proizvoda dokazuje tudi njegova prisotnost na spletu, saj se pojavlja v receptih, televizijskih in radijskih oddajah in časopisnih člankih, na popotniških in turističnih spletnih mestih ter na različnih dogodkih, kot sta Švábkafest in Liptov Fest.

Radio Slovakia International (RSI) že od leta 1993 v šestih tujih jezikih predvaja oddaje o Slovaški, s katerimi pokriva ogromno tem in dogodkov. 13. oktobra 2015 so predvajali špansko oddajo o proizvodu „Liptovské droby“, v kateri je bilo rečeno: „Milan Velecký je obiskal Liptov in ljudi povprašal o proizvodu Liptovské droby. Zelo je okusen! (El redactor Milan Velecký visitó la región de Liptov y preguntó a la gente sobre los Liptovské droby. Es una exquisitez!)“

https://esrsi.rtvs.sk/clanky/gastronomia/91062/liptovske-droby

Dober sloves proizvoda dokazuje tudi to, da ga strežejo na regionalnih praznovanjih. V članku z naslovom „Hrádocké hradné hry“ (Grajske igre v Hrádoku), objavljenem v časopisu „Relax“24. avgusta 2017, je bilo mogoče prebrati: „Ni zabave brez dobre hrane. Kuhinja regije Liptov temelji na tradicionalnih sestavinah – kot sta krompir in ovčje mleko –, ki so značilne za regijo. Prav zato je Liptovské droby stalnica v mestu Liptovský Hrádok ...“

http://www.dennikrelax.sk/Relax/Krasy-Slovenska/Hradocke-hradne-hry/

„Regionalne surovine in proizvodi so neločljivo povezani s turizmom. Tudi Liptov ima svoje značilne proizvode. Naš cilj je, da prek teh regionalnih značilnosti turistom približamo njegovo identiteto. Obiskovalci lahko poskusijo najrazličnejše stvari. Proizvode iz ovčjega mleka, naše prvovrstne likerje in seveda „Liptovské droby“, katerega glavna sestavina je lokalni krompir,“ pravi Darina Bartková, predsednica regionalne turistične organizacije regije Liptov (http://www.teraz.sk/regiony/l-mikulas-svabkafest-ponukne-ochu/281215-clanok.html?mostViewedArticlesInSectionTab=2).

Obiskovalci se lahko s proizvodom Liptovské droby srečajo ne samo v znamenitem muzeju na prostem v Pribylini ter vaseh zgornjega in spodnjega dela regije Liptov (Štiavnička, Smrečany, Lisková, Bobrovec in druge), ampak tudi v hotelih in restavracijah na opredeljenem geografskem območju.

Sklic na objavo specifikacije

(drugi pododstavek člena 6(1) te uredbe)

https://www.indprop.gov.sk/swift_data/source/pdf/specifikacie_op_oz/SPECIFIKACIA%20Liptovske%20droby.pdf

(1) UL L 343, 14.12.2012, str. 1.